Genova - L’atra vòtta, parlando de quande do 2013 aivo travaggiou pe “The trip to Italy”, o film do Michael Winterbottom giou in boña parte in Liguria, m’ea scordou de mensunâ doî fæti che incangio veuggio regordâ.
O primmo o me permette de pensâ à un amigo che no veddo da do bello, o Doardo Girpi. Se semmo conosciui apreuvo che serviva doe contrafigue, e l’ea mi che doveiva trovâle, e no sò comme pe-o Steven Coogan emmo çernuo o Girpi e pe-o Rob Brydon… mi!
No gh’assomeggiavimo guæi guæi, ma paçiensa, doveivimo solo anâ in gio co’unna Mini tanto che da lontan riprendeivan a machina; ò in sce unna barca à veia, pe-o mæximo fin. O moro o no se veddeiva.
A cösa a l’è che quande gh’ea da fâ sto lou se passava in machina tutto o giorno, o ciù de vòtte fermi à aspëtâ o “ciak”. Donca, beseugna che ti ciacceri se no ti veu vegnî scemmo; e o Doardo – o George Clooney de San Martin – mia un pö, o l’ea bon à parlâ in zeneise. Pe mi che n’aivo squæxi mai provou, sciben che ormai saveiva scrive, o l’è stæto un regallo belliscimo. Oe e oe de conversaçion, comme i pilòtti ê fan de xeuo.
O segondo fæto o l’à à vedde co-o mæ attivismo, che à l’epoca o l’ea lilì pe comensâ. Me paiva alantô che a primma cösa da fâ a fïse piggiâ conscensa de quande, comme e con che frequensa vëgne parlou o zeneise e e seu varietæ. Un sondaggio, comme se dixe.
Sensa nisciuña preparaçion – comme succede à tanti che se dan breiga co-o zeneise ancon ancheu– m’invento unna serie de domande che à miâle oua, dapeu d’avei studdiou un pittin de sòçio-linguistica, fan fiña rie. Ê stampo in sce di feuggi e comenso a mæ reçerca.
O set do cine o vegniva à taggio, perché o me dava mainea de incontrâ un muggio de persoñe; giavimo à Camoggi, à San Frutoso (che lì ghe dixan: San Fertoso); pöi gh’ea e figge che favan e “bikin girls” pe impî a ciazza: insomma, unn’umanitæ varia. Coscì, unna mattin che semmo arrivæ fito à San Frutoso, con un battello solo pe niatri, me son accòrto che i louanti do serviçio de navegaçion – segge i zoeni che i vegi – parlavan in zeneise; che quelli de ostaie in sciâ mæña ascì, e coscì ò pensou de impî i mæ questionäi.
M’arregòrdo comme se fïse vëi che, stæti chinæ da-o barco, ò vosciuo fâ e domande à l’òmmo – de unna çerta etæ – ch’o l’aiva aggiuttou l’ormezzo. O dialogo o dev’ëse stæto un quarcösa do genere:
-Bongiorno, scià me scuse, ò sentio che scià parla zeneise. Mi son apreuvo à fâ un sondaggio in sce sta cösa, scià l’à miga un momento pe risponde a-e domande?
-No m’interessa quelle cöse lie.
O ô diva tanto che o camminava, sensa fermâse. Me diggo: paxe, ne troviò un atro. Arrivæ in fondo a-a ciazza, donde gh’è e scae pe passâ à quella ciù picciña, se fermemmo pe fâ un pittin de colaçion à quello bar ch’o gh’è lì. Sento che a scignoa ch’a l’è apreuvo à fâ i caffè a parla zeneise e donca ghe domando o mæximo ch’aiva fæto co-o scignoro de alò. A scignoa a l’ea lì ch’a me rispondeiva, sensa capî ben perché ghe fesse quelle domande ma sensa protestâ – in tutto a l’ea unna costion da doî menuti – e no te m’arriva quello de primma, che pe de ciù o l’ea seu maio?
Belin comme o l’à sbraggiâ! Manco a l’avesse fæto un crimine. “E no stâ à perde tempo con ste belinate, che gh’emmo un muggio de cöse da fâ, niatri!”. À mi o no m’à mancou ammiou. A dònna, a-a quæ o discorso de l’emançipaçion o no l’ea ancon arrivou, a cianta lì de parlâ con mi e a torna a-i so daffæ. Morale: à San Frutoso o zeneise o se parla, ma no se ne parla.
Megio a l’ea anæta co-i vegi de Camoggi che, assettæ in sce unna banchiña vixin a-o pòrto, commentavan e maneuvre pe arriâ un gommon di nòstri da unna manciña à l’ægua do pòrto. Con liatri ò lasciou perde o sondaggio, ma me son piggiou quarche menuto pe discorrî e commentâ mi ascì. Creddo ch’a segge stæta a primma vòtta che m’inserivo sensa gena – e sensa che nisciun o poesse imaginâ tutto o giamin che gh’ea derê – inte unna conversaçion in zeneise con di sconosciui. O l’è stæto, pe mi, un momento belliscimo. Ò provou a sensaçion d’avei recuperou quarcösa che m’ea stæto arröbou. Me son sentio ligure.
Lescico
Alantô: a quel tempo
Alò: prima
Apreuvo che: poiché
Arriâ: calare con una fune
Ascì: anche
Chinæ: scesi
Ciazza: spiaggia
Da do bello: da molto
Fiña: persino
Fito: presto
Gena: imbarazzo
Giamin: fatica
Guæi guæi: granché
Incangio: invece
Lou: lavoro
Manciña: gru
Mæña: marina, spiaggia
Mæximo: stesso
Maio: marito
Mensunâ: menzionare
Moro: volto
Sbraggiâ: sgridata, urlata
Scae: scale
Squæxi: quasi
Tarvaggiou: lavorato
Vëi: ieri
Xeuo: volo
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ita_Latn scn_Latn lij_Latn ita_Latn lij_Latn cjk_Latn scn_Latn lij_Latn ita_Latn plt_Latn ltg_Latn lus_Latn lij_Latn lij_Latn vec_Latn lij_Latn scn_Latn lij_Latn tso_Latn ita_Latn luo_Latn lij_Latn knc_Latn scn_Latn lij_Latn ita_Latn epo_Latn